நமது அறிவுக்கு எட்டியவரை குழந்தை பிறக்கிறது, தவழ்கிறது, நடக்கிறது, பேசுகிறது, ஓடுகிறது.. அவ்வளவுதான்.. ஆனால் இந்த செயல்பாடுகளுக்குள் இருக்கும் நிகழ்வுகள் நம் கண்களால் காணமுடியாது. அந்த நிகழ்வுகளை நம்மால் ஒரு கார் இயங்குவது போல் எளிதில் விளக்கிவிட முடியாது. அதைத் தெரிந்து கொள்ளவே நமக்கு இன்னும் ஆயிரம் ஆண்டுகள் வேண்டும். ஒரு சிறு கண் சிமிட்டலுக்குப் பின் ஆயிரமாயிரம் தகவல் பரிமாற்றம் மூளையிலிருந்து உடலின் பல்வேறு பாகங்களில் நடக்கிறது. இவை எதனின் மீதும் நம்மால் நாம் விரும்பியபடி ஒரு மாற்றத்தை ஏற்ப்படுத்தி விட முடியாது. உடலுறுப்புக்களை அசைப்பது மட்டுமே நம்மால் செய்யக்கூடிய செயல். அதன் பின் இயங்கு ரத்த ஓட்டம், சதை சுருங்கி விரிதல், எலும்பு நகர்வு எதையுமே நம்மால் ஊகித்து கட்டுப்ப்டுத்த முடியாது. நமது அறிவியலும் அந்த அளவிற்கு இன்னும் வளரவில்லை. நீங்கள் ஒருவேளை தற்கால மருத்துவ அறிவியலைக் கொண்டு, ஏன் இதையெல்லாம் செய்து கொண்டுதானிருக்கிறார்கள் என்றால், உங்களுக்கு இயற்கையின் உருவம் இன்னும் அகப்படவில்லை என்றே சொல்லவேண்டும். இங்கு நாம் பேசுவது அந்த இயக்கங்களுக்கான மூலத்தைப்பற்றி.